<classify> WAZIRI wa Viwanda na Biashara, Joseph Kakunda amesema wizara yake inataka kumpa zawadi Rais John Magufuli, kwa kufufua viwanda vyote, vilivyoanzishwa nchini na Baba wa Taifa, Mwalimu Julius Nyerere.Aidha, Bodi ya Nafaka na Mazao Mchanganyiko chini ya timu ya pamoja ya Wizara ya Viwanda na Biashara na Wizara ya Kilimo, imekusanya tani 221,060 za korosho ghafi zenye thamani ya Sh bilioni 718. Kakunda alisema hayo alipozungumza na waandishi wa habari jijini Arusha jana. Alisema kwa sasa wameanza na kiwanda cha General Tyre, ambapo wanafanya tathimini kukifufua kwa ajili ya kutengeneza matairi.Alisisitiza wanataka kumpa zawadi Rais Magufuli kwa kuhakikisha wanafufua viwanda vilivyoanzishwa na Mwalimu Nyerere, kikiwamo kiwanda cha General Tyre. Akizungumzia korosho na viwanda, alisema serikali imekusanya tani 221,060 za korosho kutoka kwa wakulima. Kwamba serikali inaweka kipaumbele cha kutosha kwa viwanda mbalimbali ili kuimarisha viwanda vya ndani.Aliwataka wamiliki wa kampuni na watu binafsi, wanaotaka kununua korosho, wawasilishe nia yao kwa Katibu Mkuu wa Wizara ya Viwanda na Biashara ili waseme wanahitaji kununua korosho za kiasi gani kwa bei ya Sh 3,300. Tukisema yeyote anaweza kununua korosho tunamaanisha wenye maduka makubwa au wafanyabiashara wowote wale, kwani tunauza korosho kwa kiasi cha tani anazohitaji mnunuzi, hata kama ni tani 10 ili mradi tuelewane bei, alisema.Alisisitiza kuwa bei watakayoelewana ni lazima izingatie kuwa wamenunua korosho hiyo kwa Sh 3,300 kwa kilo, gharama za usafirishaji kutoka shambani hadi kwenye chama cha msingi na gharama za upakuaji na upakizi, sambamba na malipo ya tozo za kisheria za halmashauri na nyingine ikiwemo kuchangia elimu.Kuhusu kampuni iliyonunua koroshoAkizungumzia mnunuzi aliyenunua korosho kutoka nchini Kenya wa Kampuni ya Indo Power Solution, alisisitiza serikali haisikilizi maneno ya watu, bali inafanya biashara kulingana na mikataba waliyokubaliana. Alisema hivi sasa kampuni hiyo, inaendelea kukamilisha taratibu za kisheria na kibiashara na ikikamilisha taratibu hizo, atapewa shehena yake ya tani 100,000 yenye thamani ya Sh bilioni 418.Pia, alisema mnunuzi mwingine wa kampuni ya Bi-Southern ya nchini Tanzania, atasaini mkataba wa kununua tani 15,000 baada ya Mwanasheria Mkuu wa Serikali kupitia mkataba na maelekezo ya kisheria yatakapokamilika. Wakati huohuo, Waziri wa Kilimo, Japhet Hasunga amesema kwa mujibu wa sheria, wafanyabiashara wote wa korosho wanatakiwa wawe wamesajiliwa na kuwa na leseni ya biashara, hivyo wasiotekeleza sharti hilo, wanapaswa kuchukulia hatua kali za kisheria.Alisema hayo yamebainishwa katika Sheria ya Korosho Kifungu cha 12 ambacho hakimruhusu mtu yeyote kufanya kazi ya korosho bila kutambulika, ambapo pia Kifungu cha 15 cha sheria hiyo katika kifungu kidogo cha nne kinawataka wahusika wote wa korosho wawe wamesajiliwa na kuwa na leseni ya biashara hiyo. Kutokana na sheria hiyo, alisisitiza kuwa katika kulipa wakulima wa korosho, serikali haitamlipa mfanyabiashara asiyetambulika kisheria Kangomba.Hasunga alisema hayo juzi wakati akizungumza na madiwani wa Halmashauri ya Wilaya ya Mkuranga akiwa katika ziara ya kikazi mkoani Pwani. Alisema ni lazima sheria zifuatwe katika utekelezaji wa majukumu yote, ikiwemo biashara ya zao la korosho ili kuwanusuru wakulima wanaotumia nguvu nyingi katika kilimo hicho huku wakipata matokeo duni kutokana na baadhi ya wafanyabiashara wanaowahujumu.  <topic>: kitaifa 